Toe die 25-jarige Kagiso Rabada vir Hasan Ali in Karatsji skoongeboul het, het hy sy 200ste toetspaaltjie vir Suid-Afrika geneem.
Hy het dié mylpaal in sy 44ste toets vir die Proteas bereik. Net Dale Steyn (39) en Allan Donald (42) het die kolwers in ’n vinniger tempo terug na die kleedkamers gestuur.
Sy treftempo van 40,8 aflewerings per paaltjie is die beste onder al die boulers in wêreldkrieket wat 200 paaltjies geneem het.
In sy jong toetsloopbaan het Rabada reeds nege keer vyf paaltjies in ’n beurt geneem, terwyl hy vier keer tien of meer paaltjies in ’n toets geneem het.